আগামী নির্বাচনে শেখ হাসিনার বিজয় নিশ্চিত এ নিয়ে তাঁর অতিবড় শত্রুরও কোন দ্বিমত নেই। বিএনপিতে খোঁজ নিলে দেখা যাচ্ছে কে বিরোধীদলীয় নেতা হবেন এই নিয়ে মির্জা ফখরুল ও খন্দকার মোশাররফের দ্বন্দ্ব স্পষ্ট হয়ে উঠেছে। তাদেরও রাষ্ট্রীয় ক্ষমতায় যাবার কোন স্বপ্ন নেই। তারা চাচ্ছেন বিরোধীদলীয় মর্যাদা। অন্যদিকে ড. কামাল হোসেন সংবাদ সম্মেলন করে জানিয়ে দিয়েছেন, তিনি রাষ্ট্রক্ষমতায় যেতে চান না। ড. কামাল কি চান তা ইতোমধ্যে শুধু নয়, বাংলাদেশের রাজনীতিতে অনেক আগে থেকে স্পষ্ট। ওই প্রসঙ্গ এ লেখার বিষয়বস্তু নয়। তবে ড. কামালের সংবাদ সম্মেলনও প্রমাণ করে দিয়েছে, শেখ হাসিনার বিজয় অনিবার্য। তাই নির্বাচনে কোন নেতার যখন ধারাবাহিকভাবে তৃতীয়বারের জন্য বিজয় সুনিশ্চিত হয়- ওই সময়ে তিনি যদি বড় মাপের রাষ্ট্রনেতা হন তাহলে তাঁকে দেখতে হয় দেশের সামগ্রিক রাজনীতি যেন তাঁর নিয়ন্ত্রণেই থাকে। টানা দ্বিতীয়বারে ক্ষমতায় এসে পাঁচ বছরই রাজনীতি নিজের নিয়ন্ত্রণে রেখেছেন শেখ হাসিনা। এর মধ্যে কেবলমাত্র ২০১৫ সালে বিএনপি নেত্রী বাসা ছেড়ে অফিসে বসে মাস দুয়েক দেশব্যাপী সন্ত্রাস করে নিজেই ঘরে উঠে যান। বাস্তবে গত পাঁচ বছরে ওই দুই মাসের কিছু বেশি সময় সন্ত্রাস করা ছাড়া বিএনপি দেশের রাজনীতির কানাকড়ি পরিমাণ তাদের নিয়ন্ত্রণে নিতে পারেনি। দেশের সকল রাজনৈতিক দলের রাজনীতি ছিল শেখ হাসিনার নিয়ন্ত্রণে। সকলকেই তাঁর ইচ্ছেমতো রাজনীতি করতে হয়েছে। তাই টানা তৃতীয়বারের মতো ক্ষমতায় যাবার বিষয়টি যখন শেখ হাসিনার জন্য নিশ্চিত হয়ে গেছে ওই সময়ে রাজনীতির নিয়ন্ত্রণ অন্য কারও হাতে দেবার কোন প্রশ্ন ওঠে না তাঁর জন্য। আর সেটা তিনি দিলেনও না। যড়যন্ত্রের রাজনীতি মাথায় নিয়ে ড. কামাল প্রকাশ্যে জোট করেছেন বিএনপি-জামায়াতের সঙ্গে। ড. কামাল ও তাঁর পেছনের তথাকথিত সুশীলরা চাচ্ছেন, অন্তত কিছু না পারেন রাজনীতিটা বিএনপি-জামায়াতের হাতে উঠিয়ে দেয়। আর তা যদি না পারেন তা হলে অন্তত রাজনীতিতে একটা অস্থিতিশীলতা আসার সুযোগ করে দেয়ার চেষ্টা। তারা জানেন রাজনীতিকে যদি অস্থিতিশীল করে দেয়া যায়, দেশের পরিবেশ যদি অস্থিতিশীল হয় তাহলে ওই অস্থিতিশীলতাকে পুঁজি করে যে কোন অশুভ ঘটনা দেশের জন্য ঘটতে পারে। এ মুহূর্তে জামায়াত, বিএনপি ও ড. কামাল চাচ্ছে দেশে যে কোন অশুভ ঘটনা ঘটুক।